[pic] | KOMISIJA EVROPSKIH SKUPNOSTI |

Bruselj, 14.10.2008

COM(2008) 647 konč.

2006/0006 (COD)

Spremenjeni predlog

UREDBA EVROPSKEGA PARLAMENTA IN SVETA

o določitvi podrobnih pravil za izvajanje Uredbe (ES) št. 883/2004 o koordinaciji sistemov socialne varnosti

(predložila Komisija v skladu s členom 250(2) Pogodbe ES)

2006/0006 (COD)

Spremenjeni predlog

UREDBA EVROPSKEGA PARLAMENTA IN SVETA

o določitvi podrobnih pravil za izvajanje Uredbe (ES) št. 883/2004 o koordinaciji sistemov socialne varnosti

(Besedilo velja za EGP)

1. STANJE POSTOPKA

Komisija je predlog – COM(2006) 16 – COD/2006/0006 – sprejela 31. januarja 2006 in ga 31. januarja 2006 predložila Evropskemu parlamentu in Svetu.

Evropski ekonomsko-socialni odbor je svoje mnenje o predlogu Komisije sprejel 26. oktobra 2006.

Evropski parlament je v prvi obravnavi dne 9. julija 2008 sprejel 162 sprememb.

2. CILJ PREDLOGA

Cilj predloga je opredeliti postopek za izvajanje pravil iz Uredbe (ES) št. 883/2004 za vse vpletene stranke. Predlog dopolnjuje posodobitev, izvedeno z Uredbo, in skuša sedaj veljavne postopke izboljšati z njihovo poenostavitvijo in razjasnitvijo veljavnih določb na številnih področjih. Cilj predloga je tudi učenje iz izkušenj okrepljenega sodelovanja med institucijami, kot je omenjeno v Uredbi (ES) št. 883/2004 (npr. elektronske izmenjave podatkov med državami članicami).

3. CILJ SPREMENJENEGA PREDLOGA

Cilj spremenjenega predloga je prilagoditi nekatere točke izvirnega predloga v skladu s predlogi Evropskega parlamenta. Komisija lahko sprejme veliko večino sprememb (159 od 162), ker so skladne s cilji njenega predloga. Te spremembe se nanašajo na postopke za izvajanje Uredbe (ES) št. 883/2004 in na splošno je njihov cilj zagotoviti hitro in učinkovito odobravanje socialnovarstvenih prejemkov državljanom EU (odprava nepotrebnih postopkov). Glede na raznolikost sistemov socialne varnosti v Uniji obstaja več načinov, da se doseže cilj in omogoči Komisiji spremljanje sozakonodajalcev, kadar gre za opredelitev najučinkovitejšega postopka v korist vseh udeleženih strani.

4. PRIPOMBE GLEDE SPREMEMB, KI JIH JE SPREJEL EVROPSKI PARLAMENT

4.1. Spremembe, ki jih je sprejela Komisija

Komisija lahko sprejme spremembe 1–14, 16–25, 27–54 in 56–162.

Mnoge od teh sprememb so enake ali podobne spremembam, ki jih je sprejel Svet na podlagi dela delovne skupine o socialni varnosti Sveta. Komisija jih je natančno preučila na pogajanjih v delovni skupini Sveta in jih lahko sprejme.

Druge spremembe so jezikovne narave ali nazorneje pojasnjujejo postopek.

4.2. Spremembe, ki jih Komisija lahko delno sprejme ali jih sprejme pod pogojem, da se jih na novo oblikuje

Sprememba 15

Ta sprememba odraža mnenje evropskega nadzornika za varstvo podatkov in spremembe, o katerih se je dogovoril Svet. Osredotoča se na izmenjavo osebnih podatkov med nacionalnimi upravami in varstvo takšnih podatkov, kolikor se nanašajo na socialnovarstvene dajatve. Njen četrti odstavek uvaja sklic na Direktivo 95/46/ES o obdelavi osebnih podatkov in vpliva na vsebino Priloge IV k Uredbi (ES) št. 883/2004 (pododstavek 4). To lahko vpliva na pristojnost in notranjo organizacijo držav članic na tem področju, ki ju že ureja Direktiva 95/46/ES. Komisija lahko sprejme ostali del spremembe (pododstavki 1–3).

4.3. Spremembe, ki jih Komisija ne more sprejeti

Komisija ne more sprejeti spremembe 26 ali 55.

Sprememba 26

Namen spremembe 26 je pojasniti določbe o povračilu prejemkov, ki jih pristojna institucija začasno izplača v denarju in v naravi. Novo besedilo prvega pododstavka člena 6(4), ki ga predlaga Svet kot del dogovorjenega delnega splošnega pristopa, je bolj natančno. Odraža napredek, ki ga je dosegla delovna skupina za socialno varnost prav v poglavju III naslova IV (finančne določbe).

Sprememba 55

V skladu s spremembo 55 bo posameznik vedno prejel potrdilo z opredelitvijo veljavne zakonodaje (npr. ob napotitvi na delo) in plače, kot jo navede delodajalec. Ta sprememba vključuje več kot informacije, potrebne za namene socialne varnosti pri napotitvi na delo (opredelitev veljavne zakonodaje) in cilje Uredbe.

5. SPREMENJENI PREDLOG

V skladu s členom 250(2) Pogodbe ES Komisija spreminja svoj predlog, kot je navedeno zgoraj.